Mies ja nainen tuomittiin ehdottomiin vankeusrangaistuksiin.

Miestä kuukauden aikana Kouvolassa erittäin raa ' alla tavalla pahoinpidelleet Jaakko Helaakoski, 36, ja Maria Kiilakoski, 24, on tuomittu Kymenlaakson käräjäoikeudessa kahden vuoden vankeusrangaistuksiin muun muassa pakottamisesta, törkeästä pahoinpitelystä ja vapaudenriistosta. Pari on velvoitettu korvaamaan uhrille yhteenä 10 064 euroa. Mies kiisti syytteet oikeudessa, nainen myönsi törkeän pahoinpitelyn.

Jutussa olevat teonkuvaukset voivat järkyttää. Iltalehti avaa teon yksityiskohtia, jotta yleisö voi arvioida oikeudenkäyttöä.

Uhri kertoi oikeudessa, että Kiilakoski ja Helaakoski tulivat tapaninpäivänä 2018 hänen asunnolleen Raahessa. Miehen mukaan häntä kohdeltiin kovakouraisesti vanhan ilmiantojutun vuoksi. Mies tunsi Kiilakosken entuudestaan, mutta ei tämän kumppania. Asia kuitenkin sovittiin sinä iltana.

Piina alkoi veitseniskulla

Uhrin piina alkoi uudenvuodenaattona kolmikon olleessa pariskunnan asunnolla. Nainen iski häntä keittiöveitsellä pakaraan. Uhrilta otettiin haltuun muun muassa puhelin, henkilökortti, nettipankin käyttätunnus ja salasana. Häntä uhattiin väkivallalla ja tappamisella. Hänelle ilmoitettiin, ettei hän voi poistua asunnosta.

Uhrin mukaan Helaakoski käytti häntä pankissa hakemassa avainlukulistan. Pari siirsi uhrin tileiltä omille tileilleen yhteensä 3 724 euroa. Lisäksi uhri pakotettiin pyytämään omalta isoisältään yhteensä 200 euroa. Nekin varat menivät parille.

Uhriksi joutunut mies joutui kokemaan ensin Voikkaalla ja sitten Kouvolassa erittäin monimuotoista väkivaltaa. Häntä potkittiin ja lyötiin nyrkein sekä hakattiin eri puolelle vartaloa ja pään alueelle pesäpallomailalla.

Käsittämätöntä väkivaltaa

Helaakoski puristi hänen korvaansa pihdeillä ja ruiskutti niskaan kiehuvaa vettä. Lisäksi Helaakoski kuristi häntä kahdesti ja tökki eri puolille vartaloa ruuvimeisselillä.

Kiilakoski työnsi mustekynän miehen korvaan, löi vasaralla päähän sekä polviin ja ampui nitojalla niskaan ja poskiin. Ahdinkoon joutunutta uhria iskettiin päähän myös naulakolla. Hänen kämmenselkiään harjattiin teräsharjalla. Uhrin mukaan hänen suunsa liimattiin kiinni kaksi kertaa.

Uhri sai ruhjeita, mustelmia ja palovammoja eri puolille vartaloa sekä pistohaavan pakaraan.

Aluesyyttäjä vaati kaksikolle rangaistusta muun muassa törkeästä ryöstöstä tai vaihtoehtoisesti pakottamisesta, törkeästä pahoinpitelystä ja törkeästä, noin kuukauden kestäneestä vapaudenriistosta.

Helaakoski kiisti nämä syytteet. Kiilakoski myönsi törkeän pahoinpitelyn.

- Pahoinpitely on tehty myös erityisen raa ' alla ja julmalla tavalla ja sen tarkoituksena on ollut aiheuttaa uhrille erityistä kärsimystä, oikeus perustelee.

Oikeus muistuttaa myös siitä, että pahoinpitelyvälineistä on löydetty kaksikon ja uhrin verta.

Molemmille kaksi vuotta

Käräjäoikeus on tuominnut kaksikon törkeästä pahoinpitelystä, pakottamisesta ja vapaudenriistosta, jota oikeus ei pidä törkeänä.

Uhri kertoi, ettei hän uskaltanut uhkauksien vuoksi paeta, vaikka kävikin kaksikon kanssa muutaman kerran muun muassa kaupassa.

Mies häipyi Kouvolan asunnosta vasta 27. tammikuuta ja meni pyytämään apua R-kioskilta. Riutunut mies kertoi myyjälle, että hän oli ollut vankina kuukauden.

Mies väitti laihtuneensa kuukauden aikana yli kymmenen kiloa.

Käräjäoikeus ei tullut vakuuttuneeksi, etteikö mies olisi voinut paeta jo aikaisemmin. Vapaudenriiston oikeus arvioi kuitenkin jatkuneen 27. tammikuuta saakka.

Käräjäoikeus on tuominnut sekä Jaakko Paavo Antero Helaakosken että Maria Katariina Kiilakosken kahden vuoden ehdottomaan vankeusrangaistukseen.

Oikeus on määrännyt heidät korvaamaan uhrille kivusta, särystä ja muusta tilapäisestä haitasta yhteensä 3 500 euroa, pysyvästä kosmeettisesta haitasta 600 euroa, loukkauksen aiheuttamasta kärsimyksestä 2 000 euroa, tuhoutuneista vaatteista 200 euroa ja lääkekuluista 40 euroa. Lisäksi kaksikon on korvattava miehelle anastetuista rahoista 3 724 euroa.

Oikeus on velvoittanut tuomitut maksamaan valtiolle oikeuskuluja 3512 euroa ja todistelukustannuksia 216 euroa.

Käräjäoikeuden tuomio ei ole lainvoimainen.